คลังสั่งปรับแผนรีดภาษี
ขุนคลังตั้งแท่นปรับแผนรีดภาษีใหม่
30 ต.ค. 2565

ขุนคลังตั้งแท่นปรับแผนรีดภาษีใหม่
นายธีระชัย ภูวนาถนรานุบาล รมว.คลัง เปิดเผยว่า กระทรวงการคลังได้เร่งรัดติดตามการจัดเก็บรายได้รัฐบาล หลังจากมีนโยบายจะปฏิรูปการจัดเก็บภาษีทั้งระบบ ทั้งภาษีนิติบุคคล ภาษีบุคคลธรรมดา ภาษีมูลค่าเพิ่ม (VAT) และภาษีสรรพสามิต ซึ่งหลังจากนี้จะทยอยหารือกับหน่วยงานที่เกี่ยวข้องเพื่อพิจารณาในภาพรวม
นายธีระชัย กล่าวว่า การลดภาษีนิติบุคคลจะทำคู่ไปกับการลดสิทธิประโยชน์การลงทุน ซึ่งที่ผ่านมาอาจให้หักลดหย่อนมากไป แต่ก็จะคำนึงถึงผลกระทบจากน้ำท่วมด้วย ส่วนภาษีสรรพสามิตก็จะพิจารณาทั้งภาษีน้ำมัน สุรา และรถยนต์ ซึ่งจำเป็นที่จะต้องพิจารณาร่วมกันระหว่างกระทรวงการคลังกับกระทรวงอื่นๆ เพื่อหากติกาที่เหมาะสม ก็จะเร่งรัดนัดวันหารือกัน
ขณะเดียวกัน จะมีการนัดปรึกษาหารือด่วนกับ นายกิตติรัตน์ ณ ระนอง รองนายกรัฐมนตรีและ รมว.พาณิชย์ นายพิชัย นริพทะพันธุ์ รมว.พลังงาน ในเรื่องภาษีน้ำมันดีเซลที่จะหมดอายุมาตรการลดอัตราการจัดเก็บลงในสิ้นปีนี้ ซึ่งยอมรับว่าหากไม่ทำอะไรเลยภาษีจะปรับขึ้นอัตโนมัติทันที 5 บาทต่อลิตร ซึ่งจะกระทบกับผู้ใช้ ทั้งนี้ยืนยันว่าจะมีการปรับภาษีน้ำมันดีเซลเพิ่มแน่ แต่จะขึ้นรวดเดียวลิตรละ 5 บาท หรือทยอยปรับ ก็ต้องดูความเหมาะสม
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า การปรับโครงสร้างภาษีนั้น สศค.ได้จัดทำกำหนดการเสนอ รมว.คลังพิจารณาแล้ว โดยจะมีการหารือกันทุกสัปดาห์ เพื่อทยอยปรับปรุงให้มีความเหมาะสม
อย่างไรก็ดี สศค. ยังมั่นใจว่าการจัดเก็บรายได้ปีงบประมาณ 2555 ที่ตั้งไว้ 1.98 ล้านล้านบาทนั้น จะยังเป็นไปตามเป้า แม้ว่าจะได้รับผลกระทบจากปัญหาอุทกภัยก็ตาม โดยเชื่อว่าเศรษฐกิจไทยในไตรมาส 4 จะยังขยายตัวในอัตรา 0.9% เพราะภาคการผลิตหลายบริษัทเริ่มกลับมาเดินเครื่องผลิตได้แล้ว เช่น อุตสาหกรรมรถยนต์ ก็เริ่มมีการนำเข้าชิ้นส่วนมาประกอบแล้ว